CELEX: 32010D0456
Language: lt
Date: 1282003200000
Title: 2010/456/ES: 2010 m. rugpjūčio 17 d. Komisijos sprendimas, kuriuo 2009–2010 m. prekybos metais Suomijoje leidžiama nukrypti nuo Reglamente (EB) Nr. 687/2008 nustatytų intervencinių grūdų tiekimo ir perėmimo terminų (pranešta dokumentu Nr. C(2010) 5659)

19.8.2010   
            
            
               LT
            
            
               Europos Sąjungos oficialusis leidinys
            
            
               L 218/22
            
         KOMISIJOS SPRENDIMAS
   2010 m. rugpjūčio 17 d.
   kuriuo 2009–2010 m. prekybos metais Suomijoje leidžiama nukrypti nuo Reglamente (EB) Nr. 687/2008 nustatytų intervencinių grūdų tiekimo ir perėmimo terminų
   (pranešta dokumentu Nr. C(2010) 5659)
   (Tekstai autentiški tik suomių ir švedų kalbomis)
   (2010/456/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 43 straipsnio a punktą ir 4 straipsnį,
   kadangi:
   
               (1)
            
            
               2008 m. liepos 18 d. Komisijos reglamentu (EB) Nr. 687/2008, nustatančiu mokėjimo agentūrų ar intervencinių agentūrų vykdomo grūdų perėmimo procedūras ir analizės metodus grūdų kokybei nustatyti (2), nustatyta, kad, jei pasiūlymas priimtinas, ūkinės veiklos vykdytojui kaip įmanoma greičiau pranešamas pristatymų tvarkaraštis. Tuo tikslu minėto reglamento 2 straipsnio 4 dalies pirmoje pastraipoje nustatyta, kad visa grūdų, išskyrus kukurūzus, siunta į intervencinį centrą, su kuriuo susijęs pasiūlymas, turi būti pristatyta ne vėliau kaip iki ketvirtojo mėnesio po mėnesio, kurį pasiūlymas buvo gautas, pabaigos; tačiau Suomijoje – ne vėliau kaip iki liepos 31 d.
            
         
               (2)
            
            
               Reglamento (EB) Nr. 687/2008 6 straipsnio 6 dalyje nustatyta, kad paskutinis grūdų, išskyrus kukurūzus, perėmimas turi įvykti ne vėliau kaip iki antrojo mėnesio pabaigos po paskutiniosios 2 straipsnio 4 dalies pirmoje pastraipoje nurodytos siuntos pristatymo, tačiau Suomijoje – ne vėliau kaip iki rugpjūčio 31 d.
            
         
               (3)
            
            
               Reglamento (EB) Nr. 687/2008 7 straipsnio 1 dalyje nustatytas 20 darbo dienų laikotarpis nuo tipinio mėginio sudarymo paimtų mėginių fizinėms ir techninėms charakteristikoms išanalizuoti.
            
         
               (4)
            
            
               2009–2010 prekybos metais Suomijoje nuimtas rekordinis grūdų derlius – 4,3 mln. tonų grūdų, iš jų 2,2 mln. tonų miežių. Kadangi grūdų rinkos padėtis Suomijoje yra tokia, kad gamintojų kainos palyginti mažos ir mažesnės už intervencinę kainą, 2009–2010 prekybos metais Suomijoje intervencijai pasiūlytas didelis kiekis grūdų: maždaug 823 000 tonų grūdų, iš kurių 796 000 tonų sudaro miežiai ir 27 000 tonų – paprastieji kviečiai. Remiantis naujausiais statistikos duomenimis (2010 m. liepos 1 d.), nuo intervencijos pradžios perimta maždaug 573 000 tonų grūdų, iš kurių 566 000 tonų sudaro miežiai ir 7 000 tonų – paprastieji kviečiai. Taigi dar yra likusi didelė intervencinių pasiūlymų dalis, daug grūdų dar reikia pristatyti ir jie turi būti ištirti, siekiant juos priimti intervenciniam saugojimui.
            
         
               (5)
            
            
               2010 m. birželio 24 d. Suomija Komisijai pranešė, kad, siekiant išnagrinėti daugybę intervencijai siūlomų grūdų pasiūlymų, daug laiko atėmė papildomų sandėliavimo pajėgumų paieška ir dėl to atsirado vėlavimas. Todėl Suomijos valdžios institucijos prašo, kad 2009–2010 prekybos metais grūdų pristatymo terminas būtų nukeltas į 2010 m. rugsėjo 30 d., o perėmimo terminas – į 2010 m. spalio 31 d. ir kad būtų pratęstas laikotarpis kokybės tyrimams atlikti.
            
         
               (6)
            
            
               Atsižvelgiant į išvardytas aplinkybes ir siekiant, kad 2009–2010 prekybos metų grūdų perėmimas vyktų tinkamai, Suomijos prašymą reikėtų patenkinti ir, nukrypstant nuo Reglamento (EB) Nr. 687/2008, sutikti pratęsti pristatymo laikotarpį, laikotarpį kokybės tyrimams atlikti ir minėtais prekybos metais intervencijai pasiūlytų produktų perėmimo laikotarpį.
            
         
               (7)
            
            
               Reikėtų numatyti, kad Suomijoje pateiktiems 2009–2010 prekybos metų pasiūlymams būtų taikomos šiame sprendime numatytos priemonės.
            
         
               (8)
            
            
               Šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Reglamento (EB) Nr. 687/2008 2 straipsnio 4 dalies pirmos pastraipos, 2009–2010 prekybos metais Suomijoje visa intervencijai skirtų grūdų siunta turi būti pristatyta ne vėliau kaip 2010 m. rugsėjo 30 d.
   2 straipsnis
   Nukrypstant nuo Reglamento (EB) Nr. 687/2008 6 straipsnio 6 dalies, 2009–2010 prekybos metais Suomijoje paskutinis grūdų perėmimas turi įvykti ne vėliau kaip 2010 m. spalio 31 d.
   3 straipsnis
   Nukrypstant nuo Reglamento (EB) Nr. 687/2008 7 straipsnio 1 dalies, 2009–2010 prekybos metais mėginių fizinėms ir techninėms charakteristikoms išanalizuoti skirtas laikotarpis Suomijoje yra 30 darbo dienų.
   4 straipsnis
   Šis sprendimas taikomas 2009–2010 prekybos metais pateiktiems intervenciniams pasiūlymams.
   5 straipsnis
   Šis sprendimas skirtas Suomijos Respublikai.
   
      Priimta Briuselyje 2010 m. rugpjūčio 17 d.
      
         
            Komisijos vardu
         
         Dacian CIOLOŞ
         
            Komisijos narys
         
      
   
   
      (1)  OL L 299, 2007 11 16, p. 1.
   
      (2)  OL L 192, 2008 7 19, p. 20.